**LEES: MATTEUS 16:13-20**

**WAAROM GAAN JY KERK TOE?**

**1. Waarom gaan jy kerk toe?**

Waarom gaan jy kerk toe? As jy hier by Wapadrant dié vraag vir mense vra, sal baie van ons vinnig wees om vir jou te sê: “onthou, ek gáán nie kerk toe nie; ek ís die kerk.” Heeltemal reg so, maar dan sal ŉ mens nog steeds vir jou kon vra: Waarom is jy dan die kerk? Wat is dit vir jou om kerk te wees? Waarom is kerk belangrik?

Toe ek nou die dag vir ŉ klompie mense dié vraag vra het dit my nogal opgeval hoe ons geneig is om in instrumentele terme oor die kerk te dink. Met ander woorde ons dink baie oor die kerk as ŉ instrument *om iets anders gedoen te kry*. Die kerk is daar om ŉ sekere doel te bereik, of om ŉ sekere werk te doen.

Van die antwoorde wat ek gekry het was die volgende: “Ek kom kerk toe om hier meer van die Here te leer.” Ek kom kerk toe om toegerus te word vir my lewe as Christen” “Ek kom kerk toe omdat Christene mekaar nodig het. Met ander woorde sodat ek ander kan help, en hulle my kan help.”

En in dieselfde lyn sal mense baie keer sê: die kerk is daar vir die wêreld. Dis mos wat Jesus gesê het: hy het ons gestuur om dissipels te gaan maak, en mense te leer en hulle te doop. So, loop hierdie gedagte, die kerk is daar om iets gedoen te kry: om die wêreld te bereik. En dit is natuurlik so, maar, weet u wat, broers en susters, voordat ons daardie woorde van Jesus in Matteus 28 hoor, moet ons éérs na hierdie gedeelte in Matteus 16 luister.

Hier, in hierdie gedeelte wat ons nou net saam gelees het is dit die eerste keer wat die woord “kerk” in Matteus se evangelie gebruik word. En miskien moet dit ons bietjie laat regop sit. Want wat hier gebeur gee die kleur aan alles anders wat Jesus oor die kerk en vir die kerk sê – ook aan Matteus 28 se groot opdrag.

**2. Wie sê die mense is die seun van die mens?**

Die opvallende is dat dit in hierdie gedeelte eers oor Jesus gaan, en oor wie Hy is. Ons kan nie oor die kerk praat as ons nie eers oor Jesus praat nie. Onthou, op hierdie punt was Jesus nou al ŉ hele ruk lank besig met sy bediening. Hy het met die mense gepraat oor God se koninkryk wat kom. Dink aan die preek wat hy daar op die berg langs die see van Galilea gepreek het. Dit staan in Matteus 5-7. Hy het wonders gedoen en mense gesond gemaak. Hy het ŉ mate van bekendheid verwerf, want ons lees op ander plekke dat mense oral oor hom begin praat het. Nou vra Jesus vir sy dissipels: wie sê die mense is die seun van die mens? As Jesus sê die Seun van die mens, dan praat hy oor homself. Ons kan met ander woorde net sê: Jesus het vir sy dissipels gevra: “wie sê die mense is ek; wie dink die mense is ek?” En uit die dissipels se antwoorde kan ons aflei dat die mense nie mooi geweet het wie Jesus is nie. Hulle het gedink hy is ŉ profeet of ŉ godsdienstige leier, maar dit is duidelik dat hulle teen sy buitekant vasgekyk het. Hulle het op die uiterlike gebly.

“Maar julle, wie sê julle is ek,” vra Jesus toe vir sy dissipels. En dan kom Petrus se wonderlike belydenis: “U is die Christus, die Seun van die lewende God.” Vir die kinders wat hier is: Christus beteken dieselfde as Messias en dit beteken Gesalfde. In die Ou Testament is iemand gesalf – daar is olie oor sy kop uitgegooi – en daardeur is hy aangestel om ŉ spesiale werk vir God te doen. So Petrus weet: God het vir Jesus aangestel om ŉ spesiale werk te doen. Hy is die een wat al God se beloftes uit die Ou Testament gaan laat gebeur. Maar dan sê Petrus daarmee saam: “U is die Seun van die lewende God.” So Petrus weet ook: hierdie Jesus wat hier voor hom staan is terselfdertyd God self wat by ons is! In hierdie man wat hier by ons is is God en mens bymekaar – een!

Hoe het Petrus daarby uitgekom om dit te kon sê? Jesus sê vir hom dat hy geseënd is, omdat God dit deur die Heilige Gees in sy binnekant aan hom bekend gemaak het. Petrus het met ander woorde nie net teen die buitekant van Jesus vasgekyk, soos al die mense wat raaiskote oor hom gewaag het nie. Deur die Heilige Gees het Petrus die innerlike geestelike werklikheid van Jesus raak gesien. Hy is God by ons!

**3. Op hierdie rots sal ek my kerk bou**

Nou, Petrus se naam beteken “rots” en Jesus sê vir hom: “op hierdie rots sal ek my kerk bou.” Met ander woorde vanuit hierdie innerlike, geestelike werklikheid dat Jesus die Christus is – God self wat by ons is – van hieruit word die kerk gebou.

Sien, liewe broers en susters, die kerk is ŉ innerlike, geestelike werklikheid wat opborrel uit Jesus Christus uit. Vanuit die deel kry aan hierdie innerlike geheim van wie Jesus is word mense die kerk. In die eerste plek Petrus self, en dan al die ander dissipels, en dan al die gelowiges deur al die eeue. Dis soos ŉ gebou wat ontplooi vanuit die plan en vanuit die fondasie daarvan. Dit is soos ŉ stroom water wat vloei uit ŉ fontein uit. En ŉ mens sou kon sê dat hierdie stroom eintlik die stroom van die lewe self is wat vloei oor die wêreld en deur die geskiedenis. Jesus sê die magte van die doderyk sal die kerk nie oorweldig nie. Met ander woorde hierdie stroom wat opborrel uit Jesus Christus – God en mens bymekaar – hierdie stroom van die nuwe lewe in Christus sal net aanhou en aanhou totdat die hele wêreld uiteindelik hierin deel; totdat daar niks meer is wat dit teenspreek of probeer ontken nie. Maar onthou, dit is ŉ geestelike stroom, dit is ŉ geestelike belydenis. Dit kom daaruit dat die binnekant wakker word deur die Heilige Gees en van daaruit kom dit uit aan die buitekant. Dit kan met ander woorde nie versprei soos ŉ kruistog van ouds, of soos godsdienstige ekstremiste vandag wat mense met geweld probeer dwing om te glo nie. Dit kom van binne uit. Dit kom vanuit “U is die Christus, die Seun van die lewende God.”

**4. Die kerk vandag**

Waarom gaan jy kerk toe? Waarom is jy die kerk? Nie in die eerste plek om iets gedoen te kry nie. Jy en ek is nie hier in die eerste plek om te leer, of om toegerus te word, of te oefen, of te dien nie. Ons is hier omdat hierdie mens Jesus die Christus is, die Seun van die lewende God. En omdat die Heilige Gees dít in ons binneste oopmaak, en ons deur die doop deel het aan Hom. Ons ís eenvoudig daardie fontein wat opborrel uit wie Jesus Christus is. Ons is sy liggaam, ons is sy pad in die wêreld – ons deel in die pad van sy lewe en sy dood en sy opstanding. Ons deel daarin in ons eredienste, ons gebede en in die viering van die nagmaal, ons dienswerk, ons getuienis. Dis wie ons ís.

Laat niemand vir ons sê die kerk is uitgedien in vandag se wêreld nie. Laat niemand vir ons sê jy moet maar net ŉ goeie gelowige daar buite in die wêreld wees nie. Die kerk se tyd is verby, ons lewe nou maar net almal koninkrykslewens daar in die wêreld. Dit is nou om teen die buitekant van die kerk vas te kyk. Dit is om kerk te sien as ŉ instrument om iets anders gedoen te kry. Toerusting, of gemeenskap, of dienswerk, of wat ook al. En dan sou ‘n mens maklik kon dink jy kan al hierdie goed ook op ander maniere reg kry. Deur NGO’s en NPO’s en die internet, of wat ook al. Maar waar die Heilige Gees saam met ons gees getuig dat Jesus die Christus is, die Seun van die lewende God – daar is waar die kerk is, daar borrel die kerk uit die bron Jesus Christus self uit. Dit neem vorm aan in die wêreld. En niemand kan dit keer nie!

AMEN